Objavljeno u dnevnom listi Vijesti god. XVI, br. 5037 u prilogu Art 7.4.2012, str. 3, Podgorica 

- Zašto je danas važna knjiga Snježane Kordić - 

Dominacija političke patologije 

(Snježana Kordić, Jezik i nacionalizam, Durieux, Zagreb, 2010) 

Rijetko kad neka knjiga iz oblasti nauke o jeziku izazove pažnju i naučne i 
laičke javnosti u više država, raspiri strasti i polemike, osvrte, reagovanja, kritike 
i pohvale kao što je to izazvala knjiga „Jezik i nacionalizam" hrvatske 
lingvistkinje Snježane Kordić. Snježana Kordić, rođena Osječanka, magistrirala 
je i doktorirala na Odsjeku za kroatistiku Filozofskog fakulteta u Zagrebu, 
habilitirala u Njemačkoj u kojoj je radila petnaestak godina kao naučni saradnik, 
docent i profesor na univerzitetima u Bohumu, Minsteru, Berlinu i Frankfurtu. 
Čitavu deceniju vodila je polemiku sa većim brojem istaknutih hrvatskih lingvista 
u časopisima „Republika" i „Književna republika" koju Igor Mandić ocjenjuje 
kao „najdulju, najtemeljitiju i najbritkiju polemiku vođenu u hrvatskoj kulturi 21. 
stoljeća" i zastupala stavove suprotne onima zvanične hrvatske jezičke politike. 

Odmah nakon izlaska iz štampe (Durieux, Zagreb, 2010) knjiga je 
izazvala veliku pažnju ne samo u Hrvatskoj već i u ostalim post-jugoslovenskim i 
drugim državama. O tome svjedoči veliki broj intervjua i reagovanja u 
medijima: novinama, radiju , TV, internet potralima i blogovima, kao i recenzija i 
prikaza u domaćim i stranim naučnim časopisima. Reagovanja su dijametralno 
suprotna od afirmativnih prikaza: „jedna je od najznačajnijih knjiga o jeziku koje 
su nastale na našem govornom području poslije rata" ili „Snježana Kordić sa 
sobom je donijela petrificiranoj domicilnoj akademskoj hegemoniji toliko mrsko 
zrcalo" i nagrada (njemačke novine Siiddeutsche Zeitung dodijelile priznanje 
izdavaču knjige) do osporavanja, kritika, pa čak i organizovanih protesta i 
sudskih tužbi (zbog fmansijske pomoći za štampanje knjige protiv čelnih ljudi 
Ministarstva kulture, Hrvatsko nacionalno vijeće podnijelo je tužbu u kojoj 
stoji da „država ne smije sufinancirati knjigu koja je protuhrvatska i negira 
hrvatski jezik... koja je uperena protiv hrvatske kulture, hrvatskog identiteta i 
hrvatskog jezika, a osporava i hrvatski Ustav"). Interesantno je da i na srpskoj 
strani knjiga Snježane Kordić izaziva oprečne reakcije, tako da neki o njoj 
govore afirmativno, ocjenjujući je kapitalnom: „da imamo više autora/ki koji 
ovako briljantno „otkrivaju toplu vodu", naše bi uboge zemljice bile kulturne i 
naučne velesile" („Briljantno razvejavanje ovejanih suština" Vreme, br. 1037), 

dok drugi smatraju da ova knjiga „ ruši izvornu srbistiku" i da je „neuporedivo 
opasnija za srpsku nego za hrvatsku lingvistiku" („Odstrel srpskog jezika", NIN, 
br. 3123) 

Staje to u knjizi Snježane Kordić toliko „opasno" i šta ona zaista 
ruši? Zašto knjigu nazivaju „intelektualnim subverzivnim dinamitom" i zašto je 
izazivala tako burne i oprečne reakcije? 

Najprije, veoma intrigantna i osjetljiva tema kojom se knjiga bavi, a to 
je odnos između jezika i nacije, zatim, autorkino argumentovano i precizno 
razotkrivanje nacionalizma u jeziku, naučni metod koji koristi uz bogatu inostranu 
literaturu uz pomoć koje daje tako potreban pogled spolja, argumenti kojima 
dokazuje svoje stavove i razara mitove i falsifikate. Knjiga je opasna po 
nacionalistička osinja gnijezda u četiri postjugoslo venske države jer nepristrasno i 
ubjedljivo pokazuje kako se instrumentalizuje jezik za nacionalističke i političke 
ciljeve i kako se na osnovu falsifikovane prošlosti i mitova izgrađuje ideološki 
poželjna slika stvarnosti. Knjiga ruši zablude, laži i poluistine koje se javljaju u 
zvaničnoj jezičkoj politici i nacionalnoj lingvistici najprije u Hrvatskoj a onda i u 
drugim novonastalim državama. Ona je jednako razarajuća i opasna za hrvatski, 
srpski, bošnjački i crnogorski jezički nacionalizam jer razotkriva matricu po kojoj 
oni funkcionišu. 

U prvom dijelu knjige naslovljenom „Jezički purizam" autorka dovodi u 
direktnu vezu savremeni purizam u Hrvatskoj sa purizmon u Njemačkoj za 
vrijeme nacizma. Ovo povezivanje izazvalo je žestoka reagovanja u hrvatskim 
domoljubnim umovima i udruženjima. Oslanjajući se na inostranu literaturu o 
ovim fenomenima, ona izjednačava purizam i nacizam: „Purizam se javlja kao 
posljedica nacionalističkog svaćanja jezika"(Gardt), „on je jezički ekvivalent 
ksenofobiji, i pretjeranoj društvenoj potrebi za razgraničavanjem"(Coulmas), 
„jezički purizam je oruđe koje služi rasističkoj i nacionalističkoj ideologiji" 
(Milroy). Optužuje hrvatske lingviste da uz podršku političkih krugova šire i 
forsiraju purizam, detaljno analizirajući propagandno-agitatorske strategije purista. 
Ukazuje na pogubne posljedice nacionalističke jezičke politike u Hrvatskoj koja 
dovodi do sveprisutne jezičke cenzure i smanjenja konkurentnosti jezika, zatim, 
ukazuje na uzroke nacionalističke jezičke politike i dokazuje da je purizam nema 
podlogu u naučnom pristupu jeziku niti proizilazi iz samoga jezika, dakle suprotan 
je nauci, pa utoliko više čudi i zabrinjava činjenica što na čelu purističke jezičke 
politike u Hrvatskoj stoje neki njeni istaknuti lingvisti. 

U drugom poglavlju posvećenom policentričnom standardnom jeziku 
autorka opet pozivajući se na sociolingvističku teoriju i bogatu inostranu literaturu 
o standardanom jeziku i policentričnom standardnom jeziku daje najprije precizne 

definicije i elaboraciju tih fenomena, pri čemu je policentrični jezik „jezik s 
nekoliko nacionalnih standardnih varijanata, koje se (...) u pojedinim točkama 
međusobno razlikuju, ali ne toliko jako da bi mogle konstruirati zasebne jezike" i 
ukazuje na činjenicu da kad su u pitanju bosanski, crnogorski, hrvatski i srpski 
jezik ne može se govoriti o različitim standardnim jezicima nego o standardnim 
varijantama jednog policentričnog standardnog jezika. Između varijanata ima 
nacionalno prepoznatljivih razlika koje niko ne može dovoditi u pitanje, ali su one 
sistemski nevažne i ne sprečavaju sporazumijevanje pa stoga nije potrebno 
prevođenje, niti je moguća pojava bilingvizma. Autorka potkrepljuje svoje teze 
navođenjem reprezentativnih primjera, poput policentričnog engleskog u Velikoj 
Britaniji, Irskoj, SAD, Kanadi, Australiji... ili njemačkog jezika u Njemačkoj, 
Austriji, Svaj carskoj, španskog u Spaniji i Latinskoj Americi, francuskog u 
Francuskoj, Belgiji, Kanadi i Africi i si. Međusobna razumljivost između 
govornika standardnog jezika iz Hrvatske, Srbije, BiH i Crne Gore nadmašuje 
onu između standardnih varijanata engleskog, francuskog, njemačkog ili 
španskog. Govornici standardnih jezika u ove četiri države međusobno se mnogo 
bolje razumiju nego govornici različitih dijalekata: kajkavskog i čakavskog, na 
primjer, unutar same Hrvatske. Autorka ističe da postojanje razlika ne znači daje 
riječ o nekoliko jezika već je presudan odnos razlika prema onome što je isto u 
jeziku, kao i to da li su razlike sistemski relevantne da ugrožavaju razumijevanje. 

Kad je riječ o različitim nazivima za jedan policentričan jezik Snježana 
Kordić smatra da nacionalni ideolozi forsiraju različita imena kako bi sugerisali da 
se radi o različitim jezicima. S tim ciljem štampaju se iste gramatike s različitom 
oznakom jezika na koricama. Međutim, da bi se radilo o različitim jezicima 
potrebno je mnogo više od različitog imenovanja jezika. Jer ako je sadržaj 
pomenutih knjiga najvećim dijelom podudaran, kao što i jeste, onda u lingvistici 
ne pomažu različiti nazivi. U odbranu termina srpskohrvatski jezik autorka navodi 
da to nije ni politički ni narodski izraz već oduvijek čisto lingvistički pojam. Taj 
termin je prvi upotrijebio 1824. god. Jakob Grim, a od 1836. ga koristi Jernej 
Kopitar i neki hrvatski gramatičari XIX vijeka, a onda je punu afirmaciju stekao u 
XX vijeku, pa pošto je ustaljen još od XIX vijeka u nauci o jeziku autorka mu daje 
prednost u odnosu na bilo koju drugu potencijalnu oznaku. Postupno i temeljno 
demontira teze o jezičkom zajedništvu kao nečemu što je nastalo sa 
jugoslo venskom državom, pa je ono sa njom i nestalo, kao „neuspjeli politički 
projekt". Autorka zamjera lingvistima koji se ne pridržavaju u nauci utemeljenih 
termina i istina nego povlađuju nacionalističkoj politici, falsifikujući činjenice 
tako da se ne razlikuju od političara ni po sadržaju ni po tehnikama koje 
primjenjuju kada govore o jeziku. Oni se, za razliku od političara i naroda, 
profesionalno bave jezikom, pa bi shodno tome njihovo mišljenje o jezičkim 
temama morala da budu naučna i profesionalna, a ne laička. Jezički nacionalisti 
„među Hrvatima, Bošnjacima, Srbima (grupa oko Slova) i Crnogorcima su 

konstruiranjem ili održavanjem mitova o jezičnoj povijesti i širenju scenarija o 
ugroženosti jezika pridonijeli učvršćivanju predrasuda, stereotipa i neprijateljskih 
slika o susjednim narodima koji govore istim jezikom" (Groschel, str 368). 
Lingvisti bi kao predstavnici nauke morali ukazivati na zastranjenosti politike na 
jezičkom planu nastale zbog nacionalističkih ciljeva i na posljedice koje ta politika 
ima u obrazovanju i kulturi. Međutim, da to nije nimalo laka pozicija svjedoči i 
podatak da oni koji to čine u Crnoj Gori, a i u drugim sredinama, proglašavaju se 
državnim neprijateljima i izdajnicima nacionalnih interesa. 

U trećem najobimnijem dijelu knjige (više od dvjesta strana) Snježana 
Kordić se bavi temama: „ nacija, identitet, kultura i povijest" iz razloga što ove 
teme dominiraju u tekstovima hrvatskih lingvista, a oni pritom, kako smatra 
autorka, nemaju naučni pristup navedenim pojmovima, niti poznaju najosnovnije 
činjenice. Stav da je zaseban jezik uslov za postojanje zasebne nacije i države 
odavno je napušten u zapadnim demokratijama, dok je na južnoslovenskim 
prostorima opšteprisutan. Romantičarsko-nacionalistička ideja s kraja XVIII 
vijeka o svetom trojstvu jezika, nacije i države i dalje živi u novonastalim 
državama pa se tvrdi da se u njima govori različitim jezicima, i nazivom i 
sadržajem posebnim i drugačijim od svih ostalih. To je fundament dominantne 
„identitetske politike", Kordićka dokazuje hrvatske, ali očigledno i crnogorske, 
bošnjačke i srpske, koji se forsira iz straha da bi svijest o istosti jezika mogla 
uticati na ponovno ujedinjenje država, zaboravlja se da istost jezika ne ugrožava 
postojanje zasebnih nacionalnih država. Posljedica ovakvog nacionalističkog 
pristupa jeziku jeste to da se značenje i shvatanje samog jezika potpuno 
izokrenulo, pa jezik više ne znači moći se sporazumijevati sa sagovornikom, već 
biti jedne ili druge nacionalne pripadnosti, tako simbolička funkcija jezika dobija 
značajniju ulogu od komunikativne. Ovakvo shvatanje jezika se bjelodano očituje 
u aktuelnoj jezičkoj situaciji u Crnoj Gori. 

Tezu da se lingvistički radi o jednom jeziku Snježana Kordić dokazuje 
nizom relevantnih i neoborivih argumenata, prije svega kriterijumom međusobne 
razumljivosti. U lingivistici se smatra da ako međusobna razumljivost između 
različitih govornika prelazi 70% ili po najstrožim kriterij umima 85%, onda se 
može govoriti o istom jeziku. U slučaju Bosanaca, Crnogoraca, Hrvata i Srba 
međusobna razumljivost četiriju standardnih varijanti, znatno je veća, tj. gotovo je 
stopostotna, uprkos intervencijama u novim standardima koje su imale za cilj 
stvaranje što većih razlika u odnosu na druge i uprkos tvrdnjama nacionalista da se 
radi o različitim i posebnim jezicima. 

U ovoj dragocjenoj knjizi autorka još analizira i shvatanja 
južnoslovenskih autora pojmova nacionalnog identiteta, nacije, kultute, istorije, 
razotkriva zablude i falsifikate pozivajući se na inostranu literature i u nauci 

etablirane istine o tim fenomenima. Naciju posmatra kao istorijski i identitetski 
proizvod oslanjajući se uglavnom na autore antiesencijaliste koji, govore o naciji 
i o identitetu kao o kulturalnom i političkom konstruktu. Detaljno govori o 
nacionalizmu kao fenomenu koji je suprostavljen demokratiji, o mitovima na 
kojima počiva, o stereotipima, o tome ko i kako širi nacionalizam i ko se na njega 
odaziva i si. Matrica po kojoj funkcioniše ta patološka pojava tako je jasno 
predstavljena daje nacionalizam, nakon čitanje ove knjige, veoma lako prepoznati 
u svakom društvu, kao i opasnost od njega po demokratiju i sistem vrijednosti. 

Snježana Kordić se u svojoj knjizi naučno, kritički i hrabro bavi 
južnoslovenskim jezičko-politikantskim kontroverzama. Niko prije nje nije tako 
ogolio i razotkrio vezu između nacionalizma i jezika na našim prostorima, niti 
upro prst na nacionaliste, posebno na "jezikoslovce" koji su se uhvatili u 
nacionalističko kolo, podržavajući netačan stav da nacije ne mogu postojati niti 
imati samostalnu državu ako nemaju jezik različit od drugih nacija. Oni su uvjerili 
i sebe i druge da govoreći bosanski, crnogorski, hrvatski i srpski govore četiri 
strana jezika, tako su jezik i oni koji se njim bave postali temelj države, a taj 
položaj, naravno, vrlo je poželjan jer donosi privilegije, nagrade, novac i moć. 

Rajka GLUŠICA 

ZADATAK: Komandir tivatske granične policije Zoran Stanković nije jedini 
Vuksanovićev službenik koji je aplaudirao Đukanoviću 

NESPOSOBNOST: Gazde Eurofonda, koji su 
uništili Solanu, onemogućeni da 15 miliona 
kvadrata zemljišta pretvore u građevinsko 

NASILJE: 
Ženska 
banda opet 

Djevojku 
tukle i 

